বুধবার সন্ধ্যায় নতুন কমিটির কথা ঘোষণা করেন বিজেপি’র রাজ্য সভাপতি দিলীপ ঘোষ। একইসঙ্গে রাজ্য বিজেপি’র মোর্চাগুলির ক্ষেত্রে পরিবর্তন করা হয়েছে। রাজ্য কমিটিতে সম্পাদক হিসাবে জায়গা পেয়েছেন অভিনেত্রী লকেট চট্টোপাধ্যায়। এই ব্যাপারে রূপার সঙ্গে যোগাযোগ করা হলেও তাঁর ফোন সুইচড অফ ছিল। এর আগে একাধিকবার রূপা জানিয়েছিলেন, দল যে দায়িত্ব দেবে, সেই দায়িত্বই তিনি পালন করবেন। পদ তাঁর কাছে কোনও বড় ব্যাপার নয়। তবে তা অনেক বেশি দায়িত্বের।
শুধুমাত্র দুই অভিনেত্রীকেই সংগঠনে আনা নয়। রাজ্য কমিটিতেও বেশ কিছু রদবদল করা হয়েছে। রাজ্য সভাপতি পদে রাহুল সিংহের জায়গায় দিলীপকে আগেই আনা হয়েছিল। তারপরই রাহুল-ঘনিষ্ঠদের কমিটি থেকে সরিয়ে দেওয়া হতে পারে এমন জল্পনা তৈরি হয়েছিল। কিন্তু রাজনীতির কারবারিদের একাংশের মতে, নতুন কমিটি তৈরিতে ভারসাম্য বজায় রাখা হয়েছে। রাহুল ঘনিষ্ঠদের মধ্যে কয়েকজনকে যেমন অন্তর্ভুক্ত করা হয়েছে, তেমনই বাদ গিয়েছেন কয়েকজন। যদিও এ বিষয়ে দিলীপ বলেন, ‘‘ভারসাম্যের কোনও বিষয় নেই। যোগ্যতার বিচার করা হয়েছে। আর সব বদলে ফেললে তো হয় না। তাই নতুন-পুরনো মিলিয়েই কমিটি তৈরি করা হয়েছে। যাঁরা বাদ গিয়েছেন, তাঁদের দলের অন্য কাজে ব্যবহার করা হবে।’’ তাৎপর্যপূর্ণভাবে, রাজ্য কমিটিতে জায়গা পাননি বিধায়ক শমীক ভট্টচার্য। তাঁকে শুধুমাত্র দলের মুখপাত্র করা হয়েছে। যুব মোর্চার দায়িত্ব পেয়েছেন তুষারকান্তি ঘোষ। সাধারণ সম্পাদক পদে এসেছেন দেবশ্রী চৌধুরী।